তৃণমূলের প্রতিষ্ঠা দিবসে আরাবুল ও শওকত মোল্লার গোষ্ঠীদ্বন্দ্বে উত্তেজনা

দক্ষিণ ২৪ পরগনা: তৃণমূলের (TMC) প্রতিষ্ঠা দিবসের অনুষ্ঠানে দক্ষিণ ২৪ পরগনা (South 24 Pargana) জেলায় আরাবুল ইসলাম (Arabul Islam) ও শওকতল মোল্লার গোষ্ঠীর গণ্ডগোলে উত্তেজনা ছড়াল। ভাঙল আরাবুলের গাড়ির কাঁচ। দলীয় পতাকা উত্তোলন নিয়ে দুই পক্ষের অশান্তি। আক্রান্ত হলেন ভাঙড়ের ‘তাজা নেতা’ আরাবুল ইসলাম। তাঁর গাড়িতে পাথর ছোড়া হয়। তাতে গাড়ির কাঁচ ভেঙে যায়। বুধবার পোলেরহাট থানা এলাকায় এই ঘটনায় তৃণমূল বিধায়ক শওকত মোল্লা আরাবুলকেই দায়ী করেছেন।

তবে এই বিষয়ে আরাবুল সংবাদমাধ্যমের সামনে বিশদে মুখ খুলতে চাননি। তিনি বলেন, এদিন দলের প্রতিষ্ঠা দিবস। এই সব নিয়ে কিছু বলব না। যে যা পারে করুক। সংবাদমাধ্যমের সামনেই আরাবুলকে ঘিরে বিক্ষোভ দেখান শওকত গোষ্ঠীর তৃণমূল কর্মীরা। এই বিষয়ে শওকত বলেন, একবার তৃণমূলের পতাকা তোলা হয়ে যায়। সেখানে ফের পতাকা তুলতে গিয়েছিলেন আরাবুল। এই মুহূর্তে উনি কোনও দলের পদে নেই। কেন পরিস্থিতি অশান্ত করার চেষ্টা করছেন জানি না। নেত্রী এবং অভিষেক বন্দ্যোপাধ্যায়কে ঘটনাটি জানাব।

আরও পড়ুন: হেডফোন ফেটে যুবকের মৃত্যু! ঘটনায় চাঞ্চল্য

স্থানীয়রা জানিয়েছেন, সম্প্রতি জেল থেকে জামিনে ছাড়া পেয়েছেন আরাবুল। তবে জামিন পাওয়ার পর পঞ্চায়েত সমিতির সভাপতির পদে যোগ দিতে গিয়ে তিনি দেখেন, বরাদ্দ ঘরটি নেই। এই নিয়ে ক্ষোভ উগরে দেন তিনি। শেষে কলকাতা হাইকোর্ট আরাবুলকে সপ্তাহে দুদিন কার্যালয়ে যাওয়ার অনুমতি দিয়েছে। তৃণমূল সরকারে আসার পর থেকেই খবরের শিরোনামে উঠে আসেন আরাবুল। কলেজ পরিচালন সমিতির বৈঠকে শিক্ষিকাকে জগ ছুড়ে মেরেছিলেন বলে অভিযোগ।