আরাবুলের ছেলের গাড়িতে হামলা, গদ্দার স্লোগান, উত্তপ্ত ভাঙড়

ওয়েবডেস্ক- যত কাণ্ড সেই ভাঙড়েই (Bhangar) ! ভোট (Vote) আসতে না আসতেই ফের উত্তপ্ত হয়ে উঠছে ভাঙড়। এবার আরাবুল (Arabul Islam) ছেলের গাড়িতে হামলার অভিযোগ। যা ঘিরে উত্তেজনা ছড়াল। এই হামলার অভিযোগ উঠেছে শওকত অনুগামীদের বিরুদ্ধে। এই ঘটনার জেরে দীর্ঘক্ষণ হাকিমুলের গাড়ি ঘিরে রেখে বিক্ষোভ ও হাতাহাতি চলে।

আরাবুলের ছেলে হাকিমুল ইসলাম (Hakimul Islam) দক্ষিণ ২৪ পরগনার পঞ্চায়েত সমিতির কর্মাধ্যক্ষ। এদিন হাকিমুলকে লক্ষ্য করে ওঠে গদ্দার স্লোগান। উত্তপ্ত হয় এলাকা।

তৃণমূলের বহিষ্কৃত নেতা আরাবুল ইসলামের সঙ্গে শওকত মোল্লার (shaukat mulla) আদায় কাঁচ কলায় সম্পর্ক। এই দিনের ঘটনায় তৃণমূলের একাংশের দাবি, পরিকল্পিত ভাবেই শওকত মোল্লার অনুগামীরা হাকিমুলের (Hakimul) উপর চড়াও হন। এদিকে শওকত মোল্লা এই অভিযোগ উড়িয়ে দিয়ে বলেন, “দলে গদ্দারদের কোনও জায়গা নেই। সাধারণ মানুষ ওদের মানে না।”

আরও পড়ুন- হাওড়ায় ২০টি লোকাল বাতিল, তিন দিন ভোগান্তির আশঙ্কা যাত্রীদের

ঘটনার সূত্রপাত শনিবার রাত থেকে। সেদিন বিকেলে হাকিমুল ইসলাম, কাইজার আহমেদ, ওদুদ মোল্লা-সহ ডায়মন্ড হারবার সাংগঠনিক জেলার তৃণমূল সভাপতি শুভাশিস চক্রবর্তীর সঙ্গে দেখা করেন। অভিযোগ, সেখান থেকে ফেরার পর রাতেই পঞ্চায়েত সমিতির সদস্য ওদুদ মোল্লার কাঁঠালিয়ার বাড়িতে হামলা চালায় শওকত ঘনিষ্ঠরা ও তাকে খুনের হুমকি দেওয়া হয়। এই ঘটনার খবর পেয়ে রবিবার সকালে ওদুদের পাশে দাঁড়াতে তার বাড়ি গিয়ে তার সঙ্গে দেখা করেন হাকিমুল ও কাইজাররা।

সেই বাড়ি থেকেই বের হতেই হাকিমুলের গাড়ি ঘিরে বিক্ষোভ। হাকিমুলকে লক্ষ্য করে ‘গদ্দার’ স্লোগান চলতে থাকে। অভিযোগের তির শওকত অনুগামীদের দিকে। খবর পেয়ে দ্রুত ঘটনাস্থলে যায় কাশীপুর থানার পুলিশ। বিক্ষোভকারীদের সরাতে গিয়ে পুলিশের সঙ্গে ধস্তাধস্তিও হয়। পরে পুলিশি তৎপরতায় হাকিমুলকে নিরাপদে এলাকা থেকে বের করে আনা হয়।

হাকিমুল ইসলাম এই ঘটনায় সরাসরি শওকত মোল্লার বিরুদ্ধে অভিযোগ তুলেছেন। ঘটনায় শওকত মোল্লার পালটা জবাব, যারা নিজেরা ঝামেলা পাকায় তারা আবার অন্যদের দোষ দিচ্ছে।

এলাকা পরিবেশ থমথমে। পুলিশ মোতায়েন করা হয়েছে।